પૂર્વ રાષ્ટ્રપતિ પ્રણવ મુખરજી કહે છે – એક રાષ્ટ્ર – એક ચૂંટણીનો અમલ ઘણો મુશ્કેલ છે. ઉપરાંત રાજ્યોને એમનું પ્રતિનિધિત્વ મળવું જોઈએ. (અર્થાત્ પ્રાદેશિક પક્ષો?) પણ પ્રણવદા જ્યારે રાષ્ટ્રપતિ ભવનમાં હતા ત્યારે એમનું મંતવ્ય જુદું હતું. બે – અલગ અલગ પ્રસંગોમાં એમણે કહ્યું હતું – અવારનવાર, વાર-તહેવારે ચૂંટણી કરવી પડે ત્યારે આચારસંહિતા આવે અને સરકારી કામકાજ પણ ખોરંભે પડે – એકસાથે ચૂંટણી કરાવવા અંગે રાજકીય પક્ષોએ સાથે મળીને નિર્ણય કરવો જોઈએ. ગયા વર્ષે પ્રજાસત્તાક દિનની પૂર્વસંધ્યાએ રાષ્ટ્રજોગા સંદેશામાં એમણે કહ્યુંઃ ચૂંટણી સુધારા માટે સમય પાકી ગયો છે. આઝાદી પછીના દાયકાઓમાં લોકસભા અને રાજ્યોની વિધાનસભાઓની ચૂંટણી એકસાથે થતી હતી તે પ્રથા ફરીથી શરૂ થવી જોઈએ. આ પછી અર્થશાસ્ત્રી ડી. ટી. લાકડાવાલા સ્મારક પ્રવચન આપતાં એમણે બીજી વાત કરી. 29 રાજ્યો છે અને દરેકની વિધાનસભા પાંચ વર્ષની મુદત પૂરી કરશે જ એની ખાતરી કોને છે? સરકાર પડે અથવા બરતરફ થાય તો રાષ્ટ્રપતિ શાસન ક્યાં સુધી રાખી શકાય? રાજ્યોને તેની પ્રતિનિધિ સરકારથી વંચિત રાખી શકાય? સંવિધાનમાં સુધારો કરો તો પણ ચૂંટાયેલી વિધાનસભા પાંચ વર્ષ ટકી રહેશે? અને નહિ તો તમે શું કરો?